4 जिलों में सूखे जैसे हालात; आज और कल बारिश और ओलावृष्टि होने का अलर्ट जारी
Himachal Weather forecast, Dainik Bhaskar (दैनिक भास्कर) हिमाचल प्रदेश के कई क्षेत्रों में आज सुबह से ही आसमान में काले व घने बादल छाए हुए हैं। शिमला सहित अन्य इलाकों में हल्की बूंदाबांदी और ऊंचाई वाले इलाकों में शीतलहर चल रही है।
हिमाचल प्रदेश में मार्च महीने में भी नॉर्मल से 41 प्रतिशत कम बारिश हुई। आमतौर पर 1 से 31 मार्च के बीच प्रदेश में 113.4 मिलीमीटर बारिश होती है, लेकिन इस बार 66.8 मिलीमीटर बारिश ही रिकार्ड की गई। इस अवधि में चंबा, कुल्लू, लाहौल स्पीति और किन्नौर जिले में सूखे जैसी स्थिति बनी रही।
मौसम विभाग के अनुसार, सिरमौर, बिलासपुर व सोलन में सामान्य से ज्यादा और कांगड़ा, हमीरपुर, मंडी, ऊना व शिमला जिला में सामान्य बारिश हुई है। प्रदेश में बीते माह 21 मार्च को सबसे 22 सेंटीमीटर बर्फबारी खदराड़ा में और सिरमौर के पच्छाद में 21 मार्च को सबसे ज्यादा 94 मिलीमीटर बारिश रिकार्ड की गई। प्रदेश में इस साल नवंबर महीने के बाद से ही अब तक नॉर्मल से कम बारिश-बर्फबारी हुई है।
बीते साल नवंबर के बाद से कम हो रही बारिश
प्रदेश में इस बार एक नवंबर से 31 दिसंबर के बीच भी सामान्य से लगभग 50 प्रतिशत कम और एक जनवरी से 28 फरवरी के बीच भी लगभग 39 फीसदी कम बारिश-बर्फबारी हुई है।
आज सुबह से बारिश जारी
प्रदेश के कई क्षेत्रों में आज सुबह से ही हल्की बारिश हो रही है। कई ऊंचाई वाले इलाकों में शीतलहर चल रही है। बेमौसम बारिश से कई जगह लैंड स्लाइड की घटनाएं हुईं। बीती रात सोलन के जेपला में लैंड-स्लाइड से पेट्रोल पंप क्षतिग्रस्त हो गया। गनीमत रही कि हादसे में कोई जानी नुकसान नहीं हुआ।
मौसम विभाग ने आज और कल भी बारिश होने का येलो अलर्ट जारी कर रखा है। इस दौरान कई क्षेत्रों ओलावृष्टि भी हो सकती है। इससे किसानों की फसलों को भी नुकसान पहुंच सकता है। शिमला समेत अधिक ऊंचे क्षेत्रों में ठंडी हवाएं चलने से प्रदेश में ठंड में भी महसूस हुई है। इससे ऊंचाई वाले क्षेत्रों में लोग अपने घरों में दुबक गए हैं। कई जगह लोगों ने गर्म कपड़े निकाल लिए।
तापमान में गिरावट दर्ज 
प्रदेश में बीते 3 दिन से हो रही बारिश-बर्फबारी के बाद तापमान में गिरावट दर्ज की गई है। शिमला का न्यूनतम तापमान नॉर्मल से 2 डिग्री गिरकर 7.2 डिग्री पहुंच गया। नाहन का तापमान 4.5 डिग्री की गिरावट के बाद 12.5 डिग्री, धर्मशाला का 2.9 डिग्री की गिरावट के बाद 10.2 डिग्री, मनाली का 6 डिग्री, कल्पा का 2 डिग्री, मंडी का 11.1 डिग्री सेल्सियस तक गिर गया है।
ठंड बढ़ने से बागवानों की बढ़ी चिंता
प्रदेश में ठंड का प्रकोप बढ़ने से सेब और दूसरे फल उत्पादकों की चिंताएं बढ़ गई हैं। फलों की फ्लावरिंग व सेटिंग को नुकसान होगा। बेमौसम बारिश गेहूं की फसल के लिए भी अच्छा अच्छी नहीं है। वहीं मौसम विभाग की मानें तो प्रदेश में 6 अप्रैल तक मौसम खराब बना रहेगा।